สรุปปัจจัยสำคัญตลาดทุน-การเงิน-เศรษฐกิจวันนี้
สรุปปัจจัยสำคัญตลาดทุน-การเงิน-เศรษฐกิจวประจำวันที่ 23 พ.ย.58
23 พ.ย. 2558

– เงินเยนอยู่ที่ระดับ 123.15 เยน/ดอลลาร์ จากช่วงเช้าที่ระดับ 123.12/17 เยน/ดอลลาร์
– เงินยูโรอยู่ที่ระดับ 1.0627 ดอลลาร์/ยูโร จากช่วงเช้าที่ระดับ 1.0611/0615 ดอลลาร์/ยูโร
– ดัชนี SET ปิดวันนี้ที่ระดับ 1,394.22 จุด เพิ่มขึ้น 0.38 จุด หรือ 0.03% มูลค่าการซื้อขาย 28,499.86 ล้านบาท
– สรุปปริมาณการซื้อขายรายกลุ่ม ต่างชาติซื้อสุทธิ 840.99 ล้านบาท (SET+MAI)
 
– นายปรเมธี วิมลศิริ เลขาธิการคณะกรรมการพัฒนาการเศรษฐกิจและสังคมแห่งชาติ (สศช.) เผยภาวะสังคมไทยในช่วงไตรมาส 3 ปี 58 พบว่าการมีงานทำลดลง 0.2% เนื่องจากการจ้างงานภาคเกษตรกรรมลดลงต่อเนื่อง 3.8% สอดคล้องกับการผลิตในภาคเกษตรที่ลดลง
– นายประพันธ์ เจริญประวัติ ผู้จัดการตลาดหลักทรัพย์ เอ็ม เอ ไอ (mai) เผยบริษัทจดทะเบียน (บจ.) ใน mai จำนวน 116 บริษัท (จาก 119 บริษัท ไม่รวมบริษัทที่ยังไม่ส่งงบการเงินและบริษัทที่เข้าข่ายอาจถูกเพิกถอนหรือ NC) นำส่งผลการดำเนินงานงวด 9 เดือน สิ้นสุด 30 กันยายน 2558 พบ บจ.ที่มีกำไรสุทธิจำนวน 82 บริษัท คิดเป็น 71% ของ บจ.ที่ส่งงบการเงินทั้งหมด โดย บจ.ใน mai มียอดขายรวม 91,523 ล้านบาท เพิ่มขึ้นจากช่วงเดียวกันของปีก่อน 1.63% อัตรากำไรขั้นต้นเพิ่มขึ้นจาก 21.22% เป็น 24.60% และกำไรสุทธิ 5,207 ล้านบาท เพิ่มขึ้น 12.96%
– นายมนตรี โสคติยานุรักษ์ ผู้อำนวยการหลักสูตรการจัดการภาครัฐและภาคเอกชน(MPPM) สถาบันบัณฑิตพัฒนบริหารศาสตร์ (นิด้า) คาดเศรษฐกิจไทยในช่วงไตรมาสสุดท้ายจะได้รับปัจจัยเชิงบวกจากอุปสงค์ภายนอก และหากประเทศไทยสามารถเสริมแรงขับเคลื่อนเศรษฐกิจด้วยปัจจัยภายในเข้ามาช่วยเสริม โดยเฉพาะการเร่งรัดเบิกจ่ายงบลงทุนของงบประมาณปี 59 ให้มากขึ้นจากปัจจุบันที่มีการเบิกจ่ายได้เพียง 4% ซึ่งจะยิ่งผลักดันให้เศรษฐกิจไทยในไตรมาสที่ 4 เติบโตได้ถึง 3.5% และจะทำให้เศรษฐกิจไทยทั้งปีเติบโตไม่น้อยกว่า 3% ได้
– นายกฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) ในฐานะโฆษกกระทรวงการคลัง เปิดเผยว่า ในเดือน ต.ค.58 รัฐบาลจัดเก็บรายได้สุทธิ 165,304 ล้านบาท ต่ำกว่าประมาณการตามเอกสารงบประมาณ 1,212 ล้านบาท หรือ  0.7% และต่ำกว่าเดือนเดียวกันของปีก่อน 8,397 ล้านบาท หรือ 4.8%
– สำนักงานเศรษฐกิจการเกษตร (สศก.) แจงสถานการณ์การผลิตการตลาดข้าวของประเทศ เผย ภัยแล้งยังกระทบการผลิต ส่งผลถึงฤดูกาลหน้า คาดปี 2559 นาปรังเนื้อที่และผลผลิตลด โดยเนื้อที่รวมทั้งประเทศจำนวน 6.5 ล้านไร่ ผลผลิต 4.0 ล้านตันข้าวเปลือก ส่วนราคาและการส่งออกปีหน้าคาดว่าจะเพิ่มขึ้น
– พล.อ.อนันตพร กาญจนรัตน์ รมว.พลังงาน เปิดเผยความคืบหน้าการเปิดสำรวจและผลิตสัมปทานปิโตรเลียมรอบ 21 ว่า ขณะนี้กระทรวงพลังงานเสนอร่างแก้ไข พ.ร.บ.ปิโตรเลียมไปยังเลขาคณะรัฐมนตรี (ครม.) แล้ว ซึ่งคาดว่าภายในวันอังคารนี้หรือวันอังคารหน้า จะสามารถเข้าสู่การพิจารณาที่ประชุม ครม. ได้ ซึ่งหากผ่านความเห็นชอบจาก ครม. คาดว่าจะสามารถเปิดสำรวจสัมปทานได้ภายในกลางปี 2559
– นายยี่ กัง รองผู้ว่าธนาคารกลางจีนเผยเงินหยวนจะได้รับการดูแลให้มีเสถียรภาพในระดับที่สมดุลและสมเหตุสมผล แม้ว่าเงินหยวนได้รับการอนุมัติให้รวมอยู่ในตะกร้าสกุลเงิน SDR (Special Drawing Right)
– รายงานจากสถาบันพัฒนาและกลยุทธ์แห่งชาติของจีน (NADS) แห่งมหาวิทยาลัยเหรินหมิน ระบุว่า ดัชนีราคาผู้บริโภค (CPI) ของจีน ซึ่งเป็นมาตรวัดเงินเฟ้อที่สำคัญ มีแนวโน้มปรับตัวขึ้นสู่ระดับ 1.4% ในปีนี้ แต่ปรับตัวลง 0.6% จากระดับในปี 2014 และต่ำกว่าเป้าหมายที่ระดับ 3% ของปีนี้
– ทางการสิงคโปร์เปิดเผยว่า ดัชนีราคาผู้บริโภค (CPI) เดือนต.ค.ปรับตัวลดลง 0.8% เทียบรายปี ซึ่งลดลงมากกว่าการคาดการณ์ของนักวิเคราะห์ที่คาดไว้ว่าจะหดตัวลง 0.5% หลังต้นทุนด้านที่อยู่อาศัยและสาธารณูปโภคปรับตัวลดลง
– เจ้าหน้าที่ระดับสูงของกัมพูชาเปิดเผยว่า กลุ่มประเทศอาเซียนขานรับข้อเสนอเงินกู้ลงทุนด้านสาธารณูปโภคพื้นฐานมูลค่า 1 หมื่นล้านดอลลาร์สหรัฐ จากนายกรัฐมนตรีหลี่ เค่อเฉียงของจีน โดยกล่าวว่าเงินกู้ดังกล่าวสามารถเพิ่มโอกาสในการพัฒนาการเชื่อมต่อถึงกันในกลุ่มอาเซียน
– นายโจ เคเซอร์ ประธานบริหารบริษัทซีเมนส์เปิดเผยว่า เหตุก่อการร้ายที่เกิดขึ้นที่กรุงปารีสและภาวะผันผวนทางการเมืองในยุโรปกำลังส่งผลกระทบต่อบริษัทต่างๆ เนื่องจากบริษัทเหล่านี้ลังเลในเรื่องการลงทุน